钦定古今图书集成/明伦汇编/人事典/第111卷 > 淮南子 > 《俶真训》
## 钦定古今图书集成/明伦汇编/人事典/第111卷 > 淮南子 > 《俶真训》

静漠恬澹，所以养性也；和愉虚无，所以养德也。外不
滑内，则性得其宜；性不动和，则德安其位。养生以经
世，抱德以终年，可谓能体道矣。若然者，血脉无郁滞，
五脏无蔚气，祸福弗能挠滑，非誉弗能尘垢，故能致
其极。非有其世，孰能济焉？有其人，不遇其时，身犹不
能脱，又况无道乎？且人之情，耳目应感，动心志，知忧
“乐手足之。”“疾蛘，辟寒暑，所以与物接也。蜂虿螫指
而神不能憺，蚊虻噆肤而知不能平。”夫忧患之来撄
人心也，非直蜂虿之螫毒而蚊虻之惨怛也，而欲静
漠虚无，奈之何哉？夫目察秋毫之末，耳不闻雷霆之
声，耳调玉石之声，目不见泰山之高，何则？小有所志，
而大有所忘也。今万物之来，擢拔吾性，攓取吾情，有
若泉源，虽欲勿禀，其可得邪？今夫树木者，灌之以瀿
水，畴以肥壤，一人养之，十人拔之，则必无馀。又况
与一国同伐之哉？虽欲久生，岂可得乎？今盆水在庭，
清之终日未能见眉睫，浊之不过一挠而不能察方
员。人神易浊而难清，犹盆水之类也。况一世而挠滑
之曷得须臾平乎？